ke bana ba kgoši ba mashienyane wa nakedi wa setsha sa mamokwele wa setsha se ritela kobo, ge ditau dišoga kobo eya butšwa, ke ba mmadiale o otile, kgoši ka go ota owela bathong, o wetše baga mogolo, o tloga o wetše mangoka dirotha.ke motho wa gabo theetša morwa tshwaane a maleka tlailane. ke setlatlanka sa motho setlaela e kaba kgomo reka se rekiša ra se bapatša go bafiti ba tsela, setlaela ra reka ka sona masaka ra tloga re reka mabele go batho ba di koloi. ke tau yeo e boago seoko seokodibeng sa meriti mebedi, meraro meng ya maloba .e bowa ga gešu gantšokotšane a lebelo la phukubje ya go befa dinama, ka mošate bare tlalo la yona ga le befe, re bana ba dihlabana tsa bo mokgano a mmangwakwana a sebitša. ke šaba la bo sefudi le mmamang, wa ga marota. sefudi ke ngwato, ke o motelele o tloga ele o motelele wa go feta ditšhaba,ngwato o feta segwaba sa makgopo, o feta segwaba ka go ja le ka go bereka. o feta le kgaribišane e bohlale sebatana se maseme, ke ngwanabo mokgohlwe le mmapule. a ga se yena patlama wa dinko? gwanaabo kaate, a rego nna ga ke patlame kgomo ke patlama motho ?ke mmapulane wa mogono wa ntletlerwana a leselo. ke motho wa gabo maekaeke ka selepe ke yo rema, ke remile kutu tsa mehlare, keremile kutu tsa medibu le tsa megokare. saabe sa rema le megaba thabeng, selepe sa ngwato se rema mokgapa se tloga se rema monoko godimo , selepe o reme ka go shiela o se tlo rema le mehwelere tshipi. ngwato o tlo rema le kotana tsa mešišidi. ke rena bana ba kgoši ba soladi o mošwaana lekgopo, wa leswielo lehloba naga, ba rego naga e pala ka bogolo. ke rrago dipheta tsaga soladi , ke thaka tšhorompshe wa ntšipana wa mogoma tshweu ya ditsebe morwa dishegong ke tau eo e tšwago moshola ga masemola a mahlako a ma hlakeng a maso a mašweu ka dikala. gona kua ga thaka, kua ga mmamonabele. thaka ga ke mele maswikeng ke tšhaba baditi ba mahlanyaneng, go na kua ga ba bina tau makgema ba hlabile kgomo bošego,ba ja ba kuna maboa, ba kuna swana a segolo, ba kunne swana a bo mmamokgapi sekgwari ba kunne tate, ba tloge ba kunne mokgokolo mothiša leeto, ke kgokološane ya boloko bja dipudi, ka boa ka tshela dinyaraga o tshetše tša mmago mmapoleke , ba motseba ka moka ba ga masemola bare ke khulong ya mmamatšekele , gana kua ga maswielele a marago a basadi , ga se pheu sa tau morwa masemola, ga kgoši tseke wa bapela mmamoake, ke tseke ke moloti wa ditšhuana ke kgomo e tshweu morwa masemola a mokwena. go bane e tla tswala pholo ga se ya ntšhita.